FI Euroopan unionin virallinen lehti L 289/9

KOMISSION PÄÄTÖS,

tehty 22 päivänä syyskuuta 2008,

Euroopan parlamentin ja neuvoston asetuksen (EY) N:o 561/2006 17 artiklassa tarkoitetun vakiolomakkeen laatimisesta raportointia varten

(tiedoksiannettu numerolla K(2008) 5123)

(ETA:n kannalta merkityksellinen teksti)

(2009/810/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tieliikenteen sosiaalilainsäädännön yhdenmukaistamisesta ja neuvoston asetusten (ETY) N:o 3821/85 ja (EY) N:o 2135/98 muuttamisesta sekä neuvoston asetuksen (ETY) N:o 3820/85 kumoamisesta 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 561/2006 (1) ja erityisesti sen 25 artiklan 2 kohdan,

ottaa huomioon tieliikenteen valvontalaitteista 20 päivänä joulukuuta 1985 annetulla neuvoston asetuksella (ETY) N:o 3821/85 (2) perustetun komitean lausunnon,

sekä katsoo seuraavaa:

(1) Asetuksen (EY) N:o 561/2006 17 artiklan 1 kohdassa tarkoitettua vakiolomaketta olisi käytettävä välineenä, jolla jäsenvaltiot toimittavat komissiolle joka toinen vuosi tarvittavat tiedot kertomuksen laatimiseksi kyseisen asetuksen ja asetuksen (ETY) N:o 3281/85 täytäntöönpanosta sekä kehityksestä asianomaisilla aloilla.

(2) Komission päätöksellä 93/173/ETY (3) vahvistettu vakiolomake olisi päivitettävä, jotta voitaisiin ottaa huomioon muun muassa ajo- ja lepoaikoja koskevien yhteisön sääntöjen muutokset.

(3) Asetuksella (EY) N:o 561/2006 vahvistetut uudet raportointivaatimukset ja kyseisen asetuksen täytäntöönpanoa koskevista vähimmäisedellytyksistä annettu Euroopan parlamentin ja neuvoston direktiivi 2006/22/EY (4) koskevat erityisesti jäsenvaltioiden asetuksen (EY) N:o 561/2006 13 artiklan 1 kohdan mukaisesti myöntämiin kansallisiin poikkeuksiin liittyviä tietoja ja ajoneuvoille suoritettujen tarkastusten yksityiskohtia.

(4) Maantieliikenteen liikkuvissa tehtävissä toimivien henkilöiden työajan järjestämisestä 11 päivänä maaliskuuta 2002 annettu Euroopan parlamentin ja neuvoston direktiivi 2002/15/EY (5) täydentää asetuksella (EY) N:o 561/2006 vahvistettuja ajoaikaa, taukoja ja lepoaikaa koskevia säännöksiä.

(5) Direktiivin 2002/15/EY 13 artiklan 1 kohdan mukaan jäsenvaltioiden on laadittava kertomus kyseisen direktiivin täytäntöönpanosta joka toinen vuosi. Tämä kaksivuotiskausi osuu ajallisesti yksiin asetuksen (EY) N:o 561/2006 17 artiklan 1 kohdassa vahvistetun kauden kanssa.

(6) Sen vuoksi on aiheellista hallinnon helpottamiseksi ja yhteisön tämän alan sääntöjen vaikutusten seurannan parantamiseksi säätää kyseisten tietojen sisällyttämisestä vakiolomakkeeseen,

ON TEHNYT TÄMÄN PÄÄTÖKSEN:

1 artikla

Asetuksen (EY) N:o 561/2006 17 artiklan 1 kohdassa tarkoitetun vakiolomakkeen malli esitetään tämän päätöksen liitteessä.

2 artikla

Kumotaan päätös 93/173/ETY.

Viittaukset kumottuun päätökseen katsotaan viittauksiksi tähän päätökseen.

3 artikla

Tämä päätös on osoitettu jäsenvaltioille.

Tehty Brysselissä 22 päivänä syyskuuta 2008. Komission puolesta Antonio TAJANI Varapuheenjohtaja

(1) EUVL L 102, 11.4.2006, s. 1.

(2) EYVL L 370, 31.12.1985, s. 8.

(3) EYVL L 72, 25.3.1993, s. 33.

(4) EUVL L 102, 11.4.2006, s. 35.

(5) EYVL L 80, 23.2.2002, s. 35.